
אמנת כדור הארץ

מבוא

אנו ניצבים בפני תקופה קריטית בהיסטוריה של כדור הארץ,  תקופה שבה יהיה על האנושות לבחור את עתידה.  עולמנו הולך ונעשה מורכב ושביר יותר, והעתיד טומן בחובו הן סכנות רבות והן תקוות. כדי לנוע קדימה עלינו להכיר בעובדה שבין מגוון התרבויות וצורות החיים בעולם אנו משפחה אחת של בני אנוש;  כולנו חברים בקהילה אחת של עולם בעל גורל משותף. 

עלינו להתאחד כדי לייצור חברה גלובאלית, בת-קיימא, המושתתת על כבוד  לטבע, על זכויות אנושיות בכל פינה בעולם, על  צדק כלכלי ועל תרבות שוחרת שלום. כדי שנשיג מטרות אלו, חיוני שאנו,  תושבי כדור הארץ, נצהיר על אחריותנו זה לזה ועל אחריותנו לקהילה הרחבה יותר של החיים ולדורות הבאים.
 ביתנו  כדור הארץ

האנושות היא חלק מעולם המשתנה בקצב
מסחרר. ביתנו, כדור הארץ, מתהדר בקהילה ייחודית של יצורים חיים.  כוחות הטבע הופכים את הקיום להרפתקה תובענית ולא ודאית,  אך כדור הארץ יצר את התנאים ההכרחיים להתפתחות  החיים.  כושר עמידתה של קהילת החיים וטובת האנושות תלויים ביכולתנו לשמור על סביבת חיים שתהיה בריאה – כזאת שתכלול את כל המערכות  האקולוגיות,  את מגוון  הצמחיים  ובעלי  החיים. אדמות  פוריות,  מים טהורים ואוויר צח. העובדה שמשאבי כדור הארץ מוגבלים חייבת להדאיג את כל בני  האדם, ושימור המגוון שבכדור  הארץ  יופיו וחיותו הוא חובה קדושה המוטלת על כולנו.
מצב כדור הארץ

דפוסי הצריכה והייצור השגורים גורמים להרס סביבתי  להתמעטות המשאבים ולהכחדה המונית של מינים רבים;  הקהילות
נחלשות,  אין חלוקה שווה של פֵרות הקדמה והפער בין העשיר לעני רק גדל.  חוסר צדק, עוני, בורות וסכסוכים אלימים מתרחשים כל העת וגורמים לסבל רב. הגידול חסר התקדים של אוכלוסיית העולם העמיס קשיים על המערכות הסביבתיות והחברתיות, וקיים איום ממשי על עצם יסודותיו של הביטחון העולמי.  מגמות אלה מסוכנות,  אך אינן מחויבות המציאות. 

האתגרים שלפנינו

בידינו האפשרות לבחור: בין יצירת שותפות כלל-עולמית אשר תדאג לכדור הארץ ולתושביו ובין הסתכנות בהרס קיומנו ומגוון המינים. יש צורך בשינויים בסיסיים של ערכינו מוסדותינו והדרך שבה אנו מנהלים את  חיינו.  עלינו להבין כי ברגע שקיים מענה לצרכינו הבסיסיים  הרי  ההתפתחות האנושית היא עניין של "להיות יותר",  להבדיל מ"לצרוך יותר". יש בידינו הידע   והטכנולוגיה לספק את הצרכים של כלל האוכלוסייה ולהפחית את השפעתנו על
 הסביבה.   קיומה של חברה כלל -עולמית  מזמן הזדמנויות חדשות לבנייתו של עולם דמוקרטי ואנושי
 יותר. קיים קשר הדוק בין האתגרים הכלכליים, הסביבתיים, הפוליטיים, החברתיים והרוחניים שלנו, וביחד נוכל למצוא פתרונות כוללניים.

אחריות כלל עולמית 
כדי  לממש שאיפות  אלה  עלינו לחיות מתוך תחושה של אחריות כלל-עולמית ולגלות הזדהות אישית הן עם כלל הקהילה האנושית והן עם הקהילות המקומיות שאנו חברים בהן.  אנו בעת ובעונה  אחת  אזרחים של מדינות שונות ואזרחים של עולם אחד שבו "המקומי" ו"הכללי"  מחוברים  יחדיו.  לכולנו אחריות לרווחתם של המשפחה האנושית ועולם החי הן בהווה והן  בעתיד.  רוח האחווה וההזדהות עם כלל החיים מתחזקת כשאנו מנהלים את חיינו תוך מתן כבוד למסתורין שבחיים ותחושת הודיה על מתנת החיים ותחושת וענווה ביחס למקומו של האדם בטבע.
אנו זקוקים באופן מיידי לחזון משותף ביחס לערכינו הבסיסיים כדי שישמש בסיס מוסרי לקהילה העולמית  החדשה, ולכן, יחד ומתוך תקווה  משותפת,  אנו מתחייבים לעקרונות המפורטים להלן כדרך חיים בת-קיימא שתשמש מכנה משותף שכלל  הארגונים,  האנשים,  הממשלות והמוסדות הכלל עולמיים ינהגו על פיו.


העקרונות
I. כבוד ודאגה לקהילת החיים על כדור הארץ

 1.  מתן כבוד לכדור הארץ ולמגוון החיים בו

1. עלינו להכיר בעובדה כי קיימים יחסי גומלין בין כל היצורים  וכי לכל צורת חיים יש חשיבות שאינה תלויה בערך שיש לה  בעיני המין האנושי.

2. עלינו לאשר את האמונה בכבוד הטבוע בכלל האנושות ובפוטנציאל האינטלקטואלי, האמנותי, המוסרי והרוחני שלה.
2   טיפוח קהילת החי  באהבה, בהבנה ובחמלה

1. עלינו להכיר בעובדה כי זכות  הקניין  והניהול של המשאבים הטבעיים והשימוש בהם כוללת גם את החובה למנוע נזק סביבתי ולשמור על זכויות האדם.
2. עלינו להכיר בעובדה כי יותר ידע,  כוח וחירויות פירושם גם  אחריות רבה יותר לטובת  הכלל.
3   בניית חברות דמוקרטיות שיהיו צודקות  משותפות  איתנות ושוחרות שלום 

1. עלינו לדאוג שכל  הקהילות,  בכל  הרמות, תהיינה ערבות לזכויות האדם ולחירויות  הבסיסיות ותספקנה  לכול  את האפשרות לממש את הפוטנציאל שלהם במלואו. 
2. עלינו לקדם צדק חברתי וכלכלי אשר יאפשר לכלל האוכלוסייה פרנסה בטוחה בעלת-ערך ואחראית מבחינה סביבתית.
4  שמירה על יופיו ועל עושרו של כדור הארץ לטובת ההווה והדורות הבאים

1. עלינו להכיר בעובדה שחופש הפעולה של כל דור ודור מותנה בצרכים של הדורות הבאים.
2. עלינו להעניק ולהעביר לדורות הבאים ערכים,  מסורות ומוסדות אשר יביאו לשגשוג לטווח ארוך של הקהילה האנושית והסביבתית של כדור הארץ.
כדי להגשים את ארבע המחויבויות הכלליות שפורטו לעיל יש צורך לגייס את העקרונות המפורטים להלן:  
II.  אמינות סביבתית

5.  שמירה  על האמינות של המערכות הסביבתיות של כדור הארץ תוך מתן תשומת לב מיוחדת למגוון החי ולתהליכים הטבעיים המקיימים את החיים 
1. עלינו  לאמץ תכניות פיתוח ותקנות אשר תהפוכנה את שימור הסביבה לחלק בלתי נפרד מכל יזמות הפיתוח.
2. עלינו לשמור על מאגרים טבעיים  ובכלל זה אזורים ימיים ושטחים פתוחים,  לשמר את מערכות כדור הארץ  ולשמור על מגוון החיים ועל מורשתנו הטבעית. 
3. עלינו לקדם את התאוששותם של מינים נכחדים ומערכות סביבתיות
4. עלינו לווסת ולחסל אוכלוסיות זרות או יצורים שעברו שינוי גנטי העלול לפגוע באוכלוסיות המקומיות ובסביבה  ולמנוע את הופעתם של יצורים העלולים לגרום נזק.
5. עלינו  לווסת את השימוש במשאבים מתחדשים כמו מים,
אדמה, מוצרי-יער יצורים ימיים באופן  שלא יינזק  כושר התחדשותם כדי לשמור על בריאותה של הסביבה הטבעית.
6. עלינו לנהל את השימוש במשאבים מתכלים כמו מינרלים ודלקים בדרכים שתקטינה את ההתמעטות ולא תגרומנה נזק סביבתי חמור.
6.   מניעת נזק  כדרך הטובה ביותר לשימור הסביבה ונקיטת אמצעי זהירות כאשר הידע  מוגבל 

1. עלינו לפעול כדי למנוע אפשרות של נזק סביבתי חמור או בלתי –הפיך גם כשהידע המדעי אינו שלם עדיין. 

2. עלינו להטיל את נטל ההוכחה על הטוענים כי פעולה כזו או אחרת לא תביא לנזק משמעותי ולדאוג לאחריותם לנזק הסביבתי.
3. עלינו לדאוג שתהליך קבלת ההחלטות בנושא הפעילות האנושית ייקח בחשבון את נסיבות הלא ישירות, את הנסיבות לטווח ארוך ולטווח רחוק ואת הנסיבות המצטברות  והכלל עולמיות.
4. עלינו למנוע כל זיהום סביבתי ולא לאפשר כל הצטברות של חומרים מסוכנים,  רעילים או רדיואקטיביים.
5. עלינו למנוע פעילות צבאית המזיקה לסביבה.
7. אימוץ דפוסי ייצור, צריכה  והתרבות המשמרים את כושר ההתחדשות של כדור הארץ, את זכויות האדם ואת טובת הכלל

1. עלינו למחזר ולעשות שימוש שניוני בחומרים שהם חלק ממערכות הייצור והצריכה ולדאוג להטמעתה של פסולת ביתית במערכות הסביבתיות.
2. בעת שימוש באנרגיה עלינו לנהוג ביעילות ובאיפוק ולהסתמך יותר ויותר על מקורות אנרגיה מתחדשים כמו אנרגיות השמש והרוח.
3. עלינו לקדם את פיתוחן ואת אימוצן של טכנולוגיות ידידותיות לסביבה.
4. עלינו להכליל את מלוא העלויות החברתיות והסביבתיות של המוצרים והשירותים במחיר המוצרים ולאפשר לצרכן לזהות מוצרים העונים על הסטנדרטים הגבוהים ביותר מבחינה סביבתית וחברתית.
5. עלינו לאפשר נגישות כלל-עולמית לשירותי בריאות המעודדים ריבוי טבעי,  בריא, ואחראי.
6. עלינו לאמץ דרך חיים המדגישה את איכות החיים ואת ההסתפקות החומרית במועט בעולם שמשאביו מוגבלים.
8.  קידום הלימודים אודות פיתוח בר-קיימא ועידוד חילופי המידע הנרכש באופן רחב ופתוח

1. עלינו לתמוך בשיתוף הפעולה הבין-לאומי בנושאי מדע וטכנולוגיה תוך מתן תשומת לב מיוחדת למדינות המתפתחות. 

2. עלינו להכיר ולשמר את הידע המסורתי ואת התבונה הרוחנית של כל התרבויות התורמות לשימור הסביבה ולטובת כלל-האנושות.
3. עלינו להבטיח כי מידע בעל חשיבות מרבית לבריאות האדם ולשימור הסביבה, ובכלל זה מידע  תורשתי  יהיה זמין לכלל הציבור.
III 
צדק חברתי וכלכלי

9.   חיסול העוני כצו השעה מבחינה מוסרית,  חברתית, וסביבתית  
1. עלינו להבטיח זכותנו למים טובים לשתייה, לאוויר נקי, למזון מספיק, לאדמה לא מזוהמת, למחסה,  לתברואה ולחלוקה הוגנת של המשאבים הלאומיים והבין- לאומיים.

2. עלינו להבטיח לכל בן אנוש את החינוך ואת המשאבים אשר יבטיחו פרנסתו ויספקו הן ביטחון חברתי והן רשתות ביטחון למי שאין בידם לדאוג לעצמם.
3. עלינו להכיר במי שמתעלמים
 מהם,  להגן על  הפגיעים,  לשרת את הסובלים,  לאפשר להם לפתח את יכולותיהם ולהגשים את שאיפותיהם.
10. דאגה שהפעילויות והמוסדות הכלכליים בכל הרמות יעודדו פיתוח אנושי באופן צודק  ובר קיימא 

1. עלינו לעודד חלוקה צודקת של ההון באומות וביניהן. 

2. עלינו לפתח את המשאבים האינטלקטואליים, הכלכליים, הטכנולוגיים  והחברתיים בארצות המתפתחות ולפטור אותן מחובות בין-לאומיים מכבידים. 
3. עלינו לדאוג שכל פעילות מסחרית תתחשב במשאבים בני-קיימא, בשימור סביבתי ובאמות מידה מתקדמות של עבודה.
4. עלינו לדרוש כי חברות וארגונים בין-לאומיים ינוהלו בשקיפות ויהיו אחראים לתוצאות פעילותם.
11. עידוד השוויון בין המינים כתנאי מקדים לפיתוח בר-קיימא ודאגה שהבריאות והאפשרויות הכלכליות תהיינה זמינות לכול 
1. עלינו להבטיח את החירויות של הנשים הבוגרות והצעירות ולדאוג שהן לא תיפגענה.

2. עלינו לקדם את השתתפותן הפעילה של נשים כחברות שוות המשתתפות בתהליך קבלת החלטות וכמנהיגות במישורים הכלכליים, הפוליטיים, האזרחיים, החברתיים והתרבותיים.
3. עלינו לחזק את המשפחות ולדאוג לביטחון ולאווירה אוהבת של כלל חברי המשפחה.
12.  דאגה לזכותו של כל  אדם,  ללא אפליה,  לסביבה טבעית וחברתית  התומכת בכבוד האדם,  בבריאותו הגופנית ובטובתו  הרוחנית 
1. עלינו לחסל את האפליה על כל גווניה –  כזו המבוססת על  גזע, על צבע, על מין, על נטייה מינית, על דת, על שפה או על מקור לאומי,  חברתי ואתני.

2. עלינו להבטיח את זכותם של המיעוטים לחיי הרוח
 שלהם,  לידע,
 למשאבים,לאדמה, ולפרנסה.
3. עלינו לכבד את הצעירים שבקהילותינו, לתמוך בהם ולאפשר להם למלא את תפקידם המשמעותי ביצירת חברה צודקת. 
4. עלינו להגן ולשמור על אתרים מיוחדים בעלי חשיבות רוחנית ותרבותית.
Vl.
 דמוקרטיה  אי-אלימות ושלום

13. חיזוק מוסדות דמוקרטיים בכל הרמות ודאגה  לשקיפות,  לאחריות של הממשל,  לתהליך קבלת ההחלטות של הכלל ולצדק לכול  

1. עלינו לדאוג לזכותו של כל אדם למידע ברור וזמין על נושאים סביבתיים ועל כל תכניות הפיתוח  העשויים להשפיע על חייו או לעניין אותו. 

2. עלינו לתמוך בחברה העולמית והמקומית שתונהג על ידי האזרחים ולקדם את ההשתתפות האמיתית של כל האנשים והארגונים הרוצים לקבל החלטות.
3. עלינו להגן על חופש  הדעה, הביטוי,  ההתארגנות , ההתאגדות וההתנגדות.
4. עלינו למסד נגישות יעילה לתהליכים משפטיים ומינהליים
 עצמאיים, ובכלל זה מתן מענה לבעיות או לסכנות סביבתיות.
5. עלינו לחסל את השחיתות בכל המוסדות הציבוריים והפרטיים
6. עלינו לחזק קהילות מקומיות ולאפשר להן לדאוג  לסביבתן, וכן להטיל אחריות סביבתית על הממשל כדי שיוכל לטפל בנושא בצורה היעילה ביותר.
14.  שילוב הידע,  הערכים והכישורים הדרושים לדרך חיים צודקת במערכת הלימודים
והחינוך

1. עלינו לדאוג שלכלל האוכלוסייה, ובעיקר לילדים ולנוער  תהיינה הזדמנויות חינוכיות שתאפשרנה להם לתרום להתפתחות צודקת.

2. עלינו לקדם את התמיכה באמנויות, במדעי החברה ובמדעי הטבע בחינוך.
3. עלינו לקדם את תפקידה של תקשורת ההמונים ביצירת מודעות אודות אתגרים סביבתיים וחברתיים.
4. עלינו להכיר בחשיבות של חינוך מוסרי ורוחני לטובת דרך חיים צודקת.
15. הענקת יחס של כבוד לכל היצורים החיים
1. עלינו למנוע התאכזרות לבעלי חיים החיים בסביבתו של האדם ולמנוע מהם סבל.

2. עלינו להגן על חיות הבר מפני שיטות  ציד,  מלכודות או דיג הגורמים לסבל שאפשר למנוע,  לסבל  קיצוני  או לסבל לטווח ארוך.

3. עלינו למנוע במידת  האפשר  את הכחדתם של מינים.
16. חתירה לחברה הדוגלת בסובלנות, באי-אלימות ובשלום

1. עלינו לעודד הבנה הדדית, אחדות ושיתוף פעולה בין כל  העמים, בתוך המדינות וביניהן. 

2. עלינו ליישם שיטות שתמנענה סכסוכים אלימים וליישם דרכים משותפות לניהולם ולפתרונם של סכסוכים סביבתיים ואחרים.
3. עלינו לקצץ מערכות ביטחוניות לרמה של "צבא הנועד לצורכי הגנה בלבד" ולהמיר משאבים ביטחוניים למטרות שוחרות שלום כמו שימור סביבתי.
4. עלינו לחסל נשק גרעיני, ביולוגי  ורעיל או כל נשק אחר שנועד להשמדה המונית.
5. עלינו לדאוג כי השימוש שיעשה בחלל החיצון יהיה רק למטרות של הגנת הסביבה ושלום.
6. עלינו להכיר בעובדה כי השלום הוא השלמות הנוצרת על –ידי יחסים נכונים בין  האדם  לעצמו,
 לחברו, לתרבויות  זרות,  לצורות חיים  זרות,  לכדור הארץ ולעולם הגדול שכולנו חלק ממנו.
הדרך קדימה

כיום, יותר  מתמיד, גורלנו המשותף קורא לנו לחפש התחלה חדשה.  ההבטחה הגלומה בעקרונות של אמנת כדור  הארץ היא התחלה שכזו. כדי לקיים הבטחה  זו  עלינו להתחייב לאמץ ולקדם את מטרות האמנה ואת ערכיה.
התחייבות כזו דורשת הן שינוי פנימי והן שינוי חשיבתי. דרוש סוג חדש של אחריות אוניברסלית ושל יחסי גומלין כלל-עולמיים. עלינו לפתח וליישם באופן יצירתי חזון של דרך חיים בת-קיימא במישור המקומי, הלאומי, האזורי  והעולמי. הגיוון התרבותי שלנו הוא מורשת יקרת-ערך  ותרבויות שונות תמצאנה את דרכן הייחודית למימוש חזון זה.  עלינו להעמיק ולהרחיב את הדו-שיח העולמי אשר הוליד את אמנת כדור הארץ, כיוון שנוכל  ללמוד הרבה מהחיפוש המשותף והמתמשך אחר התבונה והאמת. 

בחיים נוצר לעתים מתח בין ערכים חשובים  וההכרעה ביניהם עלולה להיות קשה. למרות  זאת,  עלינו למצוא דרכים לשילוב בין אחידות, למגוון, בין  יישום החירות לשמירה על טובת הכלל, בין מטרות קצרות טווח  למטרות ארוכות טווח. על כל  אדם, משפחה,  ארגון וקהילה לקחת על עצמם תפקיד  מכריע.  אנו קוראים לאמנויות,  למדעים , למוסדות  החינוכיים,  לתקשורת, לחברות העסקיות, למוסדות הלא-ממשלתיים ולממשלות להפגין מנהיגות  יצירתית.  השותפות בין  הממשלות,  החברות והעסקים
חיונית  לממשל יעיל.
על האומות לחדש את מחויבותן לאו"ם ולמלא את התחייבויותיהן כפי שנוסחו באמנות בין-
  לאומיות. עליהן לתמוך ביישומם של עקרונות אמנת כדור הארץ על ידי שימוש באמצעי חוקיים  

אכיפה בין-לאומיים המחייבים מבחינה חוקית, בנושאים של סביבה והתפתחות ; כל זאת כדי שנבנה קהילה כלל-עולמית בת-קיימא.
נפעל כולנו כדי שהעידן שלנו ייזכר בזכות התעוררות של כבוד מחודש  לחיים,  בזכות הנחישות להאיץ את המאבק להשגת צדק, שלום  ואושר.

